
PARLAMENTUL ROMÂNIEI
CAMERA DEPUTAȚILOR

COMISIA PENTRU ÎNVĂȚĂMÂNT
București, 08 iunie 2021
Nr.4C-11/675

RAPORT 
asupra propunerii legislative pentru modificarea și completarea Legii Educației Naționale nr.1 din 2011, cu modificările și completările ulterioare
 (Plx. 144/2021)


1. În baza prevederilor art. 94 din Regulamentul Camerei Deputaților, republicat, cu adresa nr. Plx. 144 din 10 mai 2021, Comisia pentru învățământ a primit spre dezbatere, în fond, propunerea legislativă pentru modificarea și completarea Legii Educației Naționale nr.1 din 2011, cu modificările și completările ulterioare.

[bookmark: _Hlk71885786][bookmark: _Hlk39564458]Pentru întocmirea raportului, Comisia a analizat avizul negativ al Comisiei juridice, de disciplină și imunități, avizul favorabil al Comisiei pentru egalitatea de șanse pentru femei și bărbați, avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr.269/05.05.2021 și avizul nefavorabil al Consiliului Economic și Social cu nr.3448/21.04.2021.

Propunerea legislativă are ca obiect de reglementare modificarea și completarea articolului 68 din Legea educației naționale nr.1/2011, cu modificările și completările ulterioare, în scopul creării unei noi discipline, disciplina „Alimentație Sănătoasă”, în învățământul primar și gimnazial. Această disciplină urmează a fi cuprinsă în trunchiul comun al planurilor de învățământ, fiind obligatorie pentru clasele I-IV și pentru învățământul gimnazial. Totodată, se dorește crearea unei noi competențe-cheie, anume ”competența pentru protejarea sănătății personale”.

	2. În funcție de obiectul și conținutul său, propunerea legislativă face parte din categoria legilor organice, potrivit prevederilor art. 73 din Constituția României, republicată.

	La lucrările Comisiei au fost prezenți un număr de 24 deputați, din totalul de 25 membri ai Comisiei.
[bookmark: _Hlk74053159]În baza prevederilor art. 55 și 56 din Regulamentul Camerei Deputaților, republicat, la dezbaterea propunerii legislative au participat ca invitați: doamna Ștefania Maria Manea - secretar de stat în cadrul Ministerului Educației; domnul Eugen Ilea - vicepreședinte, Federația Națională a Asociațiilor de Părinți; domnul Rareș Voicu - Consiliul Elevilor din România.
	
	3. Potrivit prevederilor art. 75 alin. (1) din Constituția României, republicată, și ale art.91 alin.(8) din Regulamentul Camerei Deputaților, republicat, Camera Deputaților este primă Cameră sesizată.
	4. În urma dezbaterii, în ședința din data de 08 iunie 2021, Comisia, cu 18 voturi pentru respingere și 6 abțineri, propune respingerea propunerii legislative din următoarele considerente:
[bookmark: _Hlk71882124][bookmark: _Hlk71886050][bookmark: _Hlk74056082]- conform prevederilor art. 65 alin. (4) din Legea educației naționale nr. 1/2011, cu modificările și completările ulterioare, planurile-cadru și programele școlare pentru disciplinele/domeniile de studiu, respectiv modulele de pregătire obligatorii din învățământul preuniversitar sunt elaborate de către instituțiile și organismele abilitate ale Ministerului Educației și se aprobă prin ordin al ministrului educației. Având în vedere actele normative în vigoare, inițiativa excede cadrul legal actual de elaborare a planului cadru de învățământ;
[bookmark: _Hlk71886153]- modificarea planurilor-cadru, oportunitatea introducerii/ eliminării unei discipline din planurile-cadru se realizează de către instituțiile abilitate în acest domeniu, respectiv Ministerul Educației. Acest aspect ține de politica educațională și presupune dezbatere publică și studiu de impact, atât în plan educațional, cât și din punct de vedere al resursei umane și financiare;
- procesul de inovare curriculară inițiat de Ministerul Educației în anul 2012, a vizat corelarea interdisciplinară și deschideri pluri, multi- și transdisciplinare, accesibilitate, actualitate, centrarea pe învățarea relevantă pentru experiențele de viață ale elevilor. În ultimii ani, au fost elaborate numeroase propuneri în sensul introducerii de noi discipline, cât și propuneri de creștere a numărului de ore la diferite discipline. În acest context, satisfacerea tuturor acestor solicitări și propuneri de modificare a planurilor-cadru în vigoare, prin introducerea de noi discipline și/sau creșterea numărului de ore, ar duce la imposibilitatea proiectării unui curriculum-național care să respecte principiile educaționale, consacrate atât la nivel național, cât și la nivel european și internațional;
- obiectul și conținutul inițiativei reprezintă un aspect util și necesar pentru pregătirea elevilor și poate fi realizat prin cursuri opționale ce țin de curriculumul la decizia școlilor, dar nu poate avea statutul unei discipline obligatorii. Elementele din programa școlară existentă cu privire la aspecte referitoare la educația pentru sănătate au fost adoptate în acord cu Programul de acțiune al UE  în domeniul sănătății 2014-2020 și în concordanță cu strategiile asumate de către Ministerul Educației și Ministerul Sănătății. În acest moment, se lucrează la elaborarea unui nou program european - Regulamentul Parlamentului European și al Consiliului privind instituirea unui program de acțiune a Uniunii în domeniul sănătății pentru perioada 2021-2027 și de abrogare a Regulamentului (UE) nr. 282/2014 („Programul «UE pentru sănătate»”) - COM/2020/405. În urma adoptării acestui nou Regulament, România, ca stat membru UE, va actualiza strategiile naționale în domeniu, iar Ministerul Educației va analiza oportunitatea modificării elementelor referitoare la educația pentru sănătate din programa școlară;
- prin Legea nr. 38/2019 s-a stabilit că Ministerul Educației în colaborare cu Ministerul Sănătății elaborează o strategie privind educația pentru sănătate și nutriție până la data de 31 decembrie 2019. Strategia va fi transpusă în planurile-cadru de învățământ începând cu anul școlar 2020-2021 (art. 65 alin. (61)).

